CELEX: 32017D1985
Language: mt
Date: 2017-10-31 00:00:00
Title: Deċiżjoni ta' Implimentazzjoni tal-Kummissjoni (UE) 2017/1985 tal-31 ta' Ottubru 2017 li tippermetti li jiġu riveduti l-miri għal Malta, għall-Bulgarija u għall-Polonja fil-qasam ewlieni tal-prestazzjoni tal-kosteffiċjenza għall-2017, l-2018 u l-2019 għas-servizzi tan-navigazzjoni bl-ajru skont l-Artikolu 17(1) tar-Regolament ta' Implimentazzjoni (UE) Nru 390/2013 (notifikata bid-dokument C(2017) 7121) (Test b'rilevanza għaż-ŻEE. )

4.11.2017   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 287/28
            
         DEĊIŻJONI TA' IMPLIMENTAZZJONI TAL-KUMMISSJONI (UE) 2017/1985
   tal-31 ta' Ottubru 2017
   li tippermetti li jiġu riveduti l-miri għal Malta, għall-Bulgarija u għall-Polonja fil-qasam ewlieni tal-prestazzjoni tal-kosteffiċjenza għall-2017, l-2018 u l-2019 għas-servizzi tan-navigazzjoni bl-ajru skont l-Artikolu 17(1) tar-Regolament ta' Implimentazzjoni (UE) Nru 390/2013
   
      
         (notifikata bid-dokument C(2017) 7121)
      
   
   (It-testi bil-Bulgaru, bl-Ingliż, bil-Malti u bil-Pollakk biss huma awtentiċi)
   (Test b'rilevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament ta' Implimentazzjoni tal-Kummissjoni (UE) Nru 390/2013 tat-3 ta' Mejju 2013 li jistabbilixxi skema ta' prestazzjoni għas-servizzi tan-navigazzjoni tal-ajru u għall-funzjonijiet tan-netwerk (1), u b'mod partikulari l-Artikolu 17(1) tiegħu,
   Billi:
   
               (1)
            
            
               Skont ir-Regolament (KE) Nru 549/2004 tal-Parlament Ewropew u tal-Kunsill (2), l-Istati Membri għandhom jadottaw pjanijiet nazzjonali jew pjanijiet għal blokok tal-ispazju tal-ajru funzjonali (“FABs”), fosthom miri nazzjonali vinkolanti jew miri fil-livell tal-blokok tal-ispazju tal-ajru funzjonali, li jiżguraw il-konsistenza mal-miri ta' prestazzjoni għall-Unjoni kollha.
            
         
               (2)
            
            
               Il-Kummissjoni adottat id-Deċiżjoni ta' Implimentazzjoni tal-Kummissjoni (UE) 2015/348 (3) li, fost l-oħrajn, stabbiliet li l-miri lokali għal Malta, għall-Bulgarija u għall-Polonja fil-qasam ewlieni tal-prestazzjoni tal-kosteffiċjenza li kienu inklużi fil-pjanijiet tal-prestazzjoni għall-blokok tal-ispazju tal-ajru funzjonali tal-BLUEMED, tad-Danubju u tal-Istati Baltiċi rispettivament (blokok imsejħin “BLUEMED FAB”, “DANUBE FAB” u “BALTIC FAB” rispettivament), kienu konsistenti mal-miri ta' prestazzjoni għall-Unjoni kollha għat-tieni perjodu ta' referenza (mill-2015 sal-2019).
            
         
               (3)
            
            
               Fl-2016, skont l-Artikolu 17(1) tar-Regolament ta' Implimentazzjoni tal-Kummissjoni (UE) Nru 390/2013, flimkien mal-Artikolu 19(2) tiegħu, Malta, il-Bulgarija u l-Polonja talbu permess lill-Kummissjoni biex jirrevedu l-miri lokali tal-kosteffiċjenza tagħhom għall-2017, l-2018 u l-2019. Dawn l-Istati Membri qalu li huma ntlaqtu mill-bidliet fil-flussi tat-traffiku li nħolqu minħabba l-kriżijiet ġeopolitiċi u li ma setgħux jiġu previsti fiż-żmien meta ġew adottati l-pjanijiet tal-prestazzjoni li kienu jinkludu dawk il-miri u li dawn il-bidliet affettwaw il-kalkolu ta' dawk il-miri. Barra minn hekk, il-Bulgarija u l-Polonja bagħtu provi wkoll, li kisbu mir-rapporti dwar il-monitoraġġ tal-prestazzjoni u minn dokumenti oħrajn, li, fil-fehma tagħhom, juru li s-suppożizzjonijiet u l-argumenti oriġinali li abbażi tagħhom kienu ġew stabbiliti l-miri oriġinali ma għadhomx jgħoddu.
            
         
               (4)
            
            
               Il-Korp ta' Analiżi tal-Prestazzjoni li, skont l-Artikolu 3 tar-Regolament ta' Implimentazzjoni tal-Kummissjoni (UE) Nru 390/2013, għandu l-kompitu li jgħin lill-Kummissjoni fl-implimentazzjoni tal-iskema ta' prestazzjoni, ivvaluta d-dokumenti li bagħtu t-tliet Stati Membri. Ir-rapporti tal-valutazzjoni ntbagħtu lill-Kummissjoni fid-29 ta' Novembru 2016.
            
         
               (5)
            
            
               Abbażi tal-valutazzjoni tad-dokumenti li waslulha, il-Kummissjoni tqis li Malta, il-Bulgarija u l-Polonja bagħtu biżżejjed provi biex jappoġġaw it-talba tagħhom li jirrevedu l-miri lokali tal-kosteffiċjenza tagħhom għall-2017, l-2018 u l-2019.
            
         
               (6)
            
            
               F'dak li għandu x'jaqsam ma' Malta, il-limitu ta' twissija stabbilit għad-differenzi bejn l-ammont ta' traffiku ppjanat u dak reali, stabbilit fil-pjan ta' prestazzjoni għall-blokk tal-ispazju tal-ajru funzjonali tal-BLUEMED, fl-2015 intlaħaq u nqabeż sew. F'dik is-sena fil-fatt kien hemm 35,2 % iktar traffiku milli kien ippjanat. Minħabba li ngħalaq ir-reġjun ta' informazzjoni dwar it-titjir tal-Libja, it-traffiku bejn il-Lvant u l-Punent li qabel kien jgħaddiminn fuq il-Libja issa beda jgħaddi minn fuq ir-reġjun ta' informazzjoni dwar it-titjir ta' Malta minflok. Is-sitwazzjoni ġeopolitika tas-Sirja u tal-Iraq, il-kwistjonijiet marbutin mas-sigurtà fis-Sinaj u l-kwistjonijiet marbutin mal-kapaċità tar-reġjuni ta' informazzjoni dwar it-titjir ta' Nikosija u ta' Ateni bidlu l-flussi tat-traffiku lejn il-Lvant Nofsani u minnu u dawruhom għal fuq ir-reġjun ta' informazzjoni dwar it-titjir ta' Malta u b'hekk żiedu t-traffiku f'dan ir-reġjun. Għalhekk qed jitqies li l-limitu ta' twissija ntlaħaq minħabba ċirkustanzi li ma setgħux jiġu previsti fiż-żmien meta ġie adottat il-pjan tal-prestazzjoni, li ma jistgħux jingħelbu u li Malta ma għandha l-ebda kontroll fuqhom; u għaldaqstant qed jitqies li ntlaħqu l-kundizzjonijiet tal-Artikolu 17(1)(b) u tal-Artikolu 19(2) tar-Regolament ta' Implimentazzjoni tal-Kummissjoni (UE) Nru 390/2013.
            
         
               (7)
            
            
               F'dak li għandu x'jaqsam mal-Bulgarija, il-limitu ta' twissija stabbilit għad-differenzi bejn l-ammont ta' traffiku ppjanat u dak reali, stabbilit fil-pjan ta' prestazzjoni għall-blokk tal-ispazju tal-ajru funzjonali tad-Danubju, ukoll intlaħaq fl-2015. F'dik is-sena fil-fatt kien hemm 22,7 % iktar traffiku milli kien ippjanat. In-nuqqas ta' disponibbiltà ta' ppjanar tat-titjiriet f'partijiet kbar tal-ispazju tal-ajru fil-Lvant tal-Ukrajna u tal-Baħar l-Iswed wassal għal bidliet sinifikanti fil-flussi tat-traffiku. Minkejja li seħħet fl-2014, din il-kriżi damet għaddejja iktar u kellha iktar konsegwenzi fuq it-traffiku fl-ispazju tal-ajru tal-Bulgarija milli kien previst oriġinarjament. Il-flussi tat-traffiku fl-ispazju tal-ajru tal-Bulgarija kienu affettwati wkoll mit-tnaqqis fid-domanda tat-traffiku bejn il-Federazzjoni Russa u t-Turkija, kif ukoll mill-projbizzjoni reċiproka tal-Ukrajna u tal-Federazzjoni Russa li inġenji tal-ajru rreġistrati f'wieħed minn dawk il-pajjiżi jtiru minn fuq il-pajjiż l-ieħor rispettivament. Għalhekk qed jitqies li l-limitu ta' twissija ntlaħaq minħabba ċirkustanzi li ma setgħux jiġu previsti fiż-żmien meta ġie adottat il-pjan tal-prestazzjoni, li ma jistgħux jingħelbu u li l-Bulgarija ma għandha l-ebda kontroll fuqhom; u għaldaqstant qed jitqies li ntlaħqu l-kundizzjonijiet tal-Artikolu 17(1)(b) u tal-Artikolu 19(2) tar-Regolament ta' Implimentazzjoni tal-Kummissjoni (UE) Nru 390/2013.
            
         
               (8)
            
            
               Barra minn hekk, is-suppożizzjonijiet tal-Bulgarija b'rabta mal-ispejjeż, b'mod partikulari mal-ispejjeż tal-persunal, stabbiliti fil-pjan ta' prestazzjoni għall-blokk tal-ispazju tal-ajru funzjonali tad-Danubju, ma għadhomx jgħoddu minħabba ż-żieda fit-traffiku u minħabba li dalwaqt se jinfetaħ ajruport ġdid fit-Turkija li se jwassal għal bidliet fl-ispazju tal-ajru tal-Bulgarija. Għalhekk qed jitqies li d-dejta, is-suppożizzjonijiet u l-argumenti oriġinali b'rabta mal-ispejjeż li abbażi tagħhom kienu ġew stabbiliti l-miri oriġinali fil-qasam ewlieni tal-prestazzjoni tal-kosteffiċjenza ma għadhomx jgħoddu, u li ntlaħqu l-kundizzjonijiet tal-Artikolu 17(1)(a) tar-Regolament ta' Implimentazzjoni tal-Kummissjoni (UE) Nru 390/2013.
            
         
               (9)
            
            
               F'dak li għandu x'jaqsam mal-Polonja, il-limitu ta' twissija stabbilit għad-differenzi bejn l-ammont ta' traffiku ppjanat u dak reali, stabbilit fil-pjan ta' prestazzjoni għall-blokk tal-ispazju tal-ajru funzjonali tal-Istati Baltiċi, ukoll intlaħaq fl-2015. F'dik is-sena fil-fatt kien hemm 11,1 % inqas traffiku milli kien ippjanat. In-nuqqas ta' disponibbiltà ta' ppjanar tat-titjiriet f'partijiet kbar tal-ispazju tal-ajru fil-Lvant tal-Ukrajna u tal-Baħar l-Iswed wassal għal bidliet sinifikanti fil-flussi tat-traffiku. Minkejja li seħħet fl-2014, din il-kriżi damet għaddejja iktar u kellha iktar konsegwenzi fuq it-traffiku fl-ispazju tal-ajru tal-Polonja milli kien previst oriġinarjament. Il-flussi tat-traffiku fl-ispazju tal-ajru tal-Polonja kienu affettwati wkoll mit-tnaqqis ġenerali fit-traffiku lejn ir-Russja u minn dan il-pajjiż, u b'mod partikulari mit-tnaqqis fid-domanda tat-traffiku bejn il-Federazzjoni Russa u t-Turkija, kif ukoll mill-projbizzjoni reċiproka tal-Ukrajna u tal-Federazzjoni Russa li inġenji tal-ajru rreġistrati f'wieħed minn dawk il-pajjiżi jtiru minn fuq il-pajjiż l-ieħor rispettivament. Għalhekk qed jitqies li l-limitu ta' twissija ntlaħaq minħabba ċirkustanzi li ma setgħux jiġu previsti fiż-żmien meta ġie adottat il-pjan tal-prestazzjoni, li ma jistgħux jingħelbu u li l-Polonja ma għandha l-ebda kontroll fuqhom; u għaldaqstant qed jitqies li ntlaħqu l-kundizzjonijiet tal-Artikolu 17(1)(b) u tal-Artikolu 19(2) tar-Regolament ta' Implimentazzjoni tal-Kummissjoni (UE) Nru 390/2013.
            
         
               (10)
            
            
               Barra minn hekk, is-suppożizzjonijiet tal-Polonja b'rabta mal-ispejjeż, stabbiliti fil-pjan ta' prestazzjoni għall-blokk tal-ispazju tal-ajru funzjonali tal-Istati Baltiċi, kienu żbaljati. Dawn is-suppożizzjonijiet żbaljati b'rabta mal-ispejjeż kellhom x'jaqsmu l-iktar mal-ispejjeż tal-operat, b'mod partikulari mal-ispejjeż tal-persunal, u mal-investimenti, fosthom mal-ispejjeż tal-kapital u tad-deprezzament, marbutin ma' proġetti sinifikanti li għandhom x'jaqsmu mar-ristrutturar tal-ispazju tal-ajru u mat-tqassim tiegħu f'setturi, kif ukoll mal-ħtieġa li tittejjeb il-ġestjoni tas-sikurezza u li jiġi żgurat li fil-ġejjieni jinkisbu l-miri tal-prestazzjoni fil-qasam tas-sikurezza. Għalhekk qed jitqies li d-dejta, is-suppożizzjonijiet u l-argumenti oriġinali b'rabta mal-ispejjeż li abbażi tagħhom kienu ġew stabbiliti l-miri oriġinali fil-qasam ewlieni tal-prestazzjoni tal-kosteffiċjenza ma għadhomx jgħoddu u li ntlaħqu l-kundizzjonijiet tal-Artikolu 17(1)(a) tar-Regolament ta' Implimentazzjoni tal-Kummissjoni (UE) Nru 390/2013.
            
         
               (11)
            
            
               B'hekk jenħtieġ li Malta, il-Bulgarija u l-Polonja jitħallew jirrevedu l-miri lokali tagħhom fil-qasam ewlieni tal-prestazzjoni tal-kosteffiċjenza, sal-punt li huwa meħtieġ fid-dawl taċ-ċirkustanzi li wasslu biex intlaħaq il-limitu ta' twissija tagħhom u tal-provi li ntbagħtu li juru li d-dejta, is-suppożizzjonijiet u l-argumenti oriġinali li abbażi tagħhom kienu ġew stabbiliti l-miri oriġinali ma għadhomx jgħoddu.
            
         
               (12)
            
            
               Skont ir-Regolament ta' Implimentazzjoni tal-Kummissjoni (UE) Nru 390/2013, wara li l-Kummissjoni tkun tathom il-permess jirrevedu l-miri rilevanti, l-Istati Membri kkonċernati jistgħu jirrevedu dawk il-miri u jibagħtu l-pjanijiet emendati tal-prestazzjoni bbażati fuq il-miri riveduti lill-Kummissjoni sabiex din tivvaluta l-konsistenza tagħhom mal-miri għall-Unjoni kollha għat-tieni perjodu ta' referenza.
            
         
               (13)
            
            
               Il-miżuri previsti f'din id-Deċiżjoni huma skont l-opinjoni tal-Kumitat dwar l-Ajru Uniku,
            
         ADOTTAT DIN ID-DEĊIŻJONI:
   Artikolu 1
   Malta, il-Bulgarija u l-Polonja jistgħu jirrevedu l-miri lokali tagħhom fil-qasam ewlieni tal-prestazzjoni tal-kosteffiċjenza għall-2017, l-2018 u l-2019 stabbiliti fil-pjanijiet tal-prestazzjoni għall-blokok tal-ispazju tal-ajru funzjonali tal-BLUEMED, tad-Danubju u tal-Istati Baltiċi rispettivament.
   Artikolu 2
   Din id-Deċiżjoni hija indirizzata lir-Repubblika tal-Bulgarija, lir-Repubblika ta' Malta, u lir-Repubblika tal-Polonja.
   
      Magħmul fi Brussell, il-31 ta' Ottubru 2017.
      
         
            Għall-Kummissjoni
         
         Violeta BULC
         
            Membru tal-Kummissjoni
         
      
   
   
      (1)  ĠU L 128, 9.5.2013, p. 1.
   
      (2)  Ir-Regolament (KE) Nru 549/2004 tal-Parlament Ewropew u tal-Kunsill tal-10 ta' Marzu 2004 li jippreskrivi l-qafas għall-ħolqien tal-Ajru Uniku Ewropew (ir-Regolament qafas) (ĠU L 96, 31.3.2004, p. 1).
   
      (3)  Id-Deċiżjoni ta' Implimentazzjoni tal-Kummissjoni (UE) 2015/348 tat-2 ta' Marzu 2015 dwar il-konsistenza ta' ċerti miri inklużi fil-pjanijiet nazzjonali jew tal-blokok tal-ispazju tal-ajru funzjonali mressqa skont ir-Regolament (KE) Nru 549/2004 tal-Parlament Ewropew u tal-Kunsill mal-miri tal-prestazzjoni mal-Unjoni kollha għat-tieni perjodu ta' referenza (ĠU L 60, 4.3.2015, p. 55).